Winnie Rust-moord: ‘Sy het so reg geleef en so verkeerd gesterf’Winnie Rust Die gemeenskap van Wellington in die Wes-Kaap is steeds in skok na die moord op die geliefde skrywer en jarelange inwoner Winnie Rust (77). Winnie Nel, Rust se dogter, het aan Maroela Media gesê haar ma was ŉ formidabele vrou wat die gemeenskap met haar talente gedien het. “Sy het na mense geluister en hulle vereer deur hulle verhale neer te skryf. Sy was vriende met almal. Sy was mev. Wellington, ŉ absolute besonderse vrou. Sy het so reg geleef en so verkeerd gesterf.” Rust, wat vir nagenoeg 60 jaar in Wellington gewoon het, se liggaam is Woensdagmiddag deur haar man, dr. Manie Rust (84), in hul huis in Uitsig gevind. Konst. Noloyiso Rwezana, woordvoerder van die polisie, het gesê Rust se liggaam is in die kombuis gevind en sy het beserings aan haar gesig gehad en haar hande en voete was vasgebind. “’n Nadoodse ondersoek sal gedoen word om die oorsaak van haar dood te bepaal. Die motief vir die moord is nog nie bekend nie.” Rwexana het gesê niemand is nog in hegtenis geneem nie. Die huis waarin Rust vermoor is. Foto: facebook Rust laat, behalwe vir haar man, drie dogters, ŉ seun en ses kleinkinders agter. Sy was internasionaal bekend vir haar skryfwerk. Sy is in 2005 vir die Jan Rabie-Rapport-prys benoem vir haar boek Martha – ‘n Verhaal oor Martha Solomons, Countess of Stamford. Die politieke party Front Nasionaal het sy skok en afsku uitgespreek na die moord. “Me Rust was die dogter van dr. CP van der Merwe, jonger broer van die volkskrywer Boerneef. Beide haar vader en haar eggenoot is bekende karakters in die pensketse van PH Nortjé. Ons betuig ons opregte meelewing met Manie en die familie in die bede dat hulle vertroosting sal vind in hierdie dae,” het Daniel Lötter, woordvoerder van die party, gesê. Enigiemand met inligting oor die moord word versoek om die ondersoekbeampte ao. Nico de Lange te kontak by 079 894 1710 of 021 864 9600.